CELEX: 52021PC0450
Language: da
Date: 2021-08-05
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Internationale Kornråd for så vidt angår en ændring af definitionen af "korn" i henhold til konventionen om kornhandel af 1995

EUROPA-KOMMISSIONEN
            Bruxelles, den 5.8.2021
            COM(2021) 450 final
            2021/0254(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i Det Internationale Kornråd for så vidt angår en ændring af definitionen af "korn" i henhold til konventionen om kornhandel af 1995
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i Det Internationale Kornråd i forbindelse med den påtænkte tilføjelse af bælgfrugter til definitionen af "korn" i henhold til konventionen om kornhandel af 1995.
            
            
               2.Baggrund for forslaget
            
            
               2.1.Konventionen om kornhandel af 1995
            
            
               Konventionen om kornhandel af 1995 ("konventionen") har til formål at fremme det internationale samarbejde om alle forhold vedrørende handel med korn, at fremme udvidelsen af den internationale handel med korn og at sikre denne handels friest mulige forløb. Konventionen har desuden til formål i størst mulig udstrækning at bidrage til stabilitet på de internationale kornmarkeder i alle medlemmers interesse, at øge den globale fødevaresikkerhed og at skabe et forum for udveksling af oplysninger og drøftelse af medlemmernes anliggender vedrørende kornhandel.
            
            
               Konventionen trådte i kraft den 1. juli 1995. 
            
            
               Den Europæiske Union er part i konventionen
                  1
               .
            
            
               2.2.Det Internationale Kornråd
            
            
               Det Internationale Kornråd ("IGC") er en mellemstatslig organisation, der søger at opfylde de mål, der er fastsat i konventionens artikel 1. IGC har især til formål at:
            
            
               ·fremme det internationale samarbejde om alle forhold vedrørende handel med korn
            
            
               ·fremme udvidelse, åbenhed og retfærdighed for den internationale handel med korn
            
            
               ·bidrage til stabilitet på det internationale kornmarked, øge den globale fødevaresikkerhed og bidrage til udvikling af de lande, hvis økonomi afhænger af kommercielt salg af korn.
            
            
               Disse målsætninger søges realiseret ved at forbedre gennemsigtigheden på markedet gennem udveksling af oplysninger, analyser og høringer om markedet og den politiske udvikling.
            
            
               Det Internationale Kornråd har 30 medlemmer, bl.a. mange af verdens største kornproducenter samt importører. Ud over Den Europæiske Union tæller Argentina, Australien, Canada, Egypten, Indien, Japan, Rusland, Ukraine, Det Forenede Kongerige og USA blandt medlemmerne. Derimod er hverken Kina eller Brasilien medlemmer. 
            
            
               De 30 medlemmer i IGC har et samlet antal stemmer på 2 000. 
            
            
               I forbindelse med budgetproceduren (se artikel 11 i konventionen), dvs. fastsættelse af medlemmernes årlige finansielle bidrag, har Unionen 371 stemmer i 2020/21
                  2
               . 
            
            
               Med hensyn til beslutningstagning, dvs. når der afholdes afstemninger (se artikel 12 i konventionen), fordeles der 1 000 stemmer til 11 eksporterende medlemmer (herunder Unionen med 244 stemmer) og 1 000 stemmer til 19 importerende medlemmer. Det skal understreges, at IGC i princippet handler på grundlag af konsensus, og det er meget sjældent, at der bliver foretaget afstemning.
            
            
               På møderne i Det Internationale Kornråd er Den Europæiske Union repræsenteret af Europa-Kommissionen. Medlemsstaterne kan deltage i IGC's møder, især i rådets møder.
            
         
         
            
               2.3.Den retsakt, der skal vedtages af Det Internationale Kornråd
            
            
               Den 14. maj 2021 foreslog Det Internationale Kornråd at medtage bælgfrugter i definitionen af "korn" i henhold til artikel 2, stk. 1, litra e), i konventionen ("den påtænkte retsakt").  Det foreslås, at ICG's beslutning træffes ved brevafstemning (dvs. skriftlig procedure) med frist den 31. oktober 2021. Hvis der ikke indgives skriftlige indsigelser fra et medlem af ICG, tilføjes bælgfrugter til definitionen af "korn" i henhold til konventionens artikel 2, stk. 1, litra e), med virkning fra den 1. november 2021.  
            
            
               Ifølge forslaget skal linser, tørrede ærter, kikærter, tørrede bønner og andre bælgfrugter og produkter fremstillet heraf medtages i definitionen af "korn" i henhold til artikel 2, stk. 1, litra e), i konventionen om kornhandel af 1995.
            
            
               Formålet med den påtænkte retsakt er at gøre det muligt for Det Internationale Kornråd at udvide sit almindelige arbejde, jf. konventionens artikel 3, til at omfatte bælgfrugter. Navnlig skal regelmæssige rapporter, udveksling af oplysninger og særlige undersøgelser, jf. konventionens artikel 3, omfatte bælgfrugter og produkter fremstillet heraf fra den 1. november 2021.  Medlemmernes regeringer skal samarbejde med ICG's sekretariat ved at levere relevante oplysninger om disse bælgfrugter og produkter fremstillet heraf. 
            
            
               Selv om der ikke er fastsat specifikke bestemmelser i konventionen om brevstemmeproceduren (eller den skriftlig procedure), er der i henhold til konventionens artikel 14 vedrørende "rådets beslutninger" intet krav om, at beslutningerne træffes på rådets møder.
            
            
               3.Den holdning, der skal indtages på Unionens vegne
            
            
               
                  Konventionen om kornhandel af 1995 blev indgået af Den Europæiske Union ved Rådets afgørelse 96/88/EF
                     3
                   indtil den 30. juni 1998 og er siden da blevet forlænget regelmæssigt. Konventionen forlænges hver gang for en periode på højst to år i overensstemmelse med konventionens artikel 33. Den blev senest forlænget ved en beslutning truffet af Det Internationale Kornråd den 7. juni 2021 og gælder indtil den 30. juni 2023. 
               
               
                  Da konventionen blev indgået, omfattede definitionen af "korn" i henhold til artikel 2, stk. 1, litra e), følgende produkter: "byg, majs, hirse, havre, rug, sorghum, triticale og hvede og produkter fremstillet heraf ".
               
               
                  I 2008 besluttede medlemmerne af Det Internationale Kornråd også at medtage ris og produkter fremstillet heraf i definitionen af "korn" med virkning fra den 1. juli 2009. Desuden blev definitionen af "korn" yderligere udvidet med virkning fra den 1. juli 2013 til også at omfatte forskellige oliefrø, nemlig kopra, bomuldsfrø, palmekerne, jordnød, raps, sojabønne og solsikkefrø og produkter fremstille heraf.
               
               
                  Den Europæiske Union har altid været et aktivt medlem af IGC og støttet udvidelsen af ICG's arbejde til også at omfatte analyser af markedet for og udviklingen af handelen med bælgfrugter. Dette arbejde hidtil blevet gjort på ad hoc-basis med forbehold af godkendelse i ICG's årlige arbejdsprogram. 
               
            
            
               Formålet med dette forslag er at indhente Rådets bemyndigelse til, at Kommissionen på Den Europæiske Unions vegne i Det Internationale Kornråd stemmer for at tilføje bælgfrugter til definitionen af "korn" i henhold til konventionens artikel 2, stk. 1, litra e), med virkning fra den 1. november 2021.  Det Internationale Kornråds formelle beslutning om forslaget vil blive truffet ved skriftlig procedure (brevafstemning) med frist den 31. oktober 2021.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Princippernes anvendelse på det foreliggende tilfælde
            
            
               Det Internationale Kornråds påtænkte retsakt medfører en ændring af konventionen ved at udvide definitionen af "korn" i henhold til artikel 2, stk. 1, litra e), i konventionen, der er en internationalt bindende aftale for Unionen. Den påtænkte retsakt har derfor retsvirkning. 
            
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
         
         
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører handel med landbrugsprodukter. 
            
            
               Det materielle retsgrundlag for den foreslåede afgørelse er derfor artikel 207, stk. 3, første afsnit, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 3, første afsnit, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da Det Internationale Kornråds retsakt vil ændre konventionen ved at tilføje bælgfrugter til definitionen af "korn" i henhold til konventionens artikel 2, stk. 1, litra e), bør Rådets afgørelse offentliggøres i Den Europæiske Unions Tidende efter vedtagelsen.
            
            
               2021/0254 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Det Internationale Kornråd for så vidt angår en ændring af definitionen af "korn" i henhold til konventionen om kornhandel af 1995
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 3, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om kornhandel af 1995 ("konventionen") blev indgået af Unionen ved Rådets afgørelse 96/88/EF
                  5
                og trådte i kraft den 1. juli 1995. Konventionen blev indgået for en periode på tre år.
            
            
               (2)I konventionens artikel 2, stk. 1, litra e), defineres betydningen af "korn" i konventionens forstand. I henhold til konventionens artikel 32 kan medlemmerne af Det Internationale Kornråd beslutte at ændre denne definition.
            
         
         
            
               (3)Den 14. maj 2021 foreslog sekretariatet for Det Internationale Kornråd at tilføje bælgfrugter til definitionen af "korn" i henhold til konventionens artikel 2, stk. 1, litra e), med virkning fra den 1. november 2021. Ifølge forslaget skal linser, tørrede ærter, kikærter, tørrede bønner og andre bælgfrugter og produkter fremstillet heraf medtages i definitionen af "korn" i henhold til artikel 2, stk. 1, litra e), i konventionen om kornhandel af 1995
                  6
               .
            
            
               (4)Den holdning, der skal indtages på Unionens vegne i Det Internationale Kornråd, for så vidt angår ændringen af definitionen af "korn" i henhold til konventionens artikel 2, stk. 1, litra e), bør fastlægges, da en udvidelse af Det Internationale Kornråds produktdækning gennem tilføjelsen af bælgfrugter til definitionen af "korn" er i Unionens interesse —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Det Internationale Kornråd, skal være at stemme for en ændring af artikel 2, stk. 1, litra e), i konventionen om kornhandel ved at tilføje bælgfrugter til definitionen af "korn" i overensstemmelse med det forslag, der er fremsendt af sekretariatet for Det Internationale Kornråd den 14. maj 2021.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EFT L 21 af 27.1.1996, s. 47.
               
               
                  
                     (2)
                  
                        Det Internationale Kornråd udøver sine aktiviteter på grundlag af regnskabsåret, der løber fra den 1. juli til den 30. juni.
               
               
                  
                     (3)
                  
                        EFT L 21 af 27.1.1996, s. 47.
               
               
                  
                     (4)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 63 og 64.
               
               
                  
                     (5)
                  
                        Rådets afgørelse 96/88/EF af 19. december 1995 om Det Europæiske Fællesskabs godkendelse af konventionen om kornhandel og konventionen om fødevarehjælp, der tilsammen udgør den internationale kornoverenskomst af 1995 (EFT L 21 af 27.1.1996, s. 47).
               
               
                  
                     (6)
                  
                        Det Internationale Kornråd, GC53/3 af 14. maj 2021, bilag 1.